Αγαπητοί φοιτητές,

Ως ενδιάμεση εξέταση του μαθήματος καλείστε να συγγράψετε μία εργασία όπου θα επιλέξετε ένα εικονογραφημένο παιδικό βιβλίο το οποίο θα αναλύσετε και θα αξιοποιήσετε διδακτικά, συνδυάζοντάς το με μία δραστηριότητα.

Η εργασία θα είναι ομαδική (4 άτομα ανά ομάδα), θα καταλαμβάνει το 30% της συνολικής βαθμολογίας και θα παραδοθεί ως επισυναπτόμενο αρχείο ηλεκτρονικά έως τις 21 Απριλίου. Κάθε ομάδα θα παρουσιάσει την εργασία της σε προσυμφωνημένη ημερομηνία κατά την διάρκεια του μαθήματος.

**ΟΔΗΓΙΕΣ ΣΥΓΓΡΑΦΗΣ:**

Αρχείο Word, 2.500-3.000 λέξεις, Times New Roman (12), πλήρη στοίχιση. Το θέμα που θα επιλέξετε να δουλέψετε (από το οποίο θα προκύψει το βιβλίο και η δραστηριότητα) θα το βρείτε από τα εργαστήρια δεξιοτήτων τα οποία αποτελούν μεγάλες θεματικές ομπρέλες <http://iep.edu.gr/el/psifiako-apothetirio/skill-labs> . Η εργασία θα διαρθρώνεται σε τρία μέρη. Το πρώτο μέρος θα είναι θεωρητικό και θα δίνει κάποιες γενικές πληροφορίες για το θέμα σας. Το θεωρητικό μέρος θα πρέπει να υποστηρίζεται βιβλιογραφικά (βιβλιογραφικό στυλ: APA style). Στο δεύτερο μέρος θα παρουσιάσετε το βιβλίο της επιλογής σας. Θα περιγράψετε τα στοιχεία του που θεωρείτε ότι είναι σημαντικά, την πλοκή του και θα αναλύσετε τα σημεία που θα αξιοποιήσετε. Στη συνέχεια θα περιγράψετε τον τρόπο που θα το δουλεύατε στην τάξη. Στο τρίτο μέρος θα συνεχίσετε με την αξιοποίηση του βιβλίου συνδέοντάς το με μία δραστηριότητα. Εδώ θα περιγράψετε την δραστηριότητα, γιατί την επιλέξατε, τα οφέλη της και πώς θα την δουλεύατε στην τάξη. Στο τέλος της εργασίας, μετά τη βιβλιογραφία, θα γράψετε πέντε σειρές με την συμβολή του κάθε μέλους στην συγγραφή της .

Όσοι δεν έχετε κλείσει ομάδες και ημερομηνίες παρουσίασης παρακαλείστε να το ταχτοποιήσετε άμεσα και να με ενημερώσετε σχετικά προκειμένου να δεσμεύσω τα ονόματα και την ημερομηνία.

Καλή συνεργασία,

Θ.Κ.